Predkladacia správa

Žiadateľom o poskytnutie investičných stimulov v súlade so zákonom č. 565/2001 Z. z. o investičných stimuloch a o zmene doplnení niektorých zákonov (ďalej zákon o investičných stimuloch) je spoločnosť Kuenz – SK, s. r. o. (ďalej ako „Spoločnosť“) so sídlom Senný Trh 2, 040 01  Košice, zapísaná v Obchodnom registri Okresného súdu Košice I, vložka č. 13040/V. Spoločnosti bolo pridelené IČO 36 211 974. Žiadateľ podal dňa 3. decembra 2003 na Ministerstvo hospodárstva SR žiadosť o poskytnutie investičných stimulov na investičný projekt – zriadenie novej prevádzkárne v priemyselnom parku Kechnec. Jedná sa o investíciu do novej výrobnej prevádzky na zelenej lúke v priemyselnom parku Kechnec neďaleko Košíc. Výrobná prevádzka bude využívaná na výrobu nosných častí špeciálnych žeriavov, kontajnerových žeriavov, žeriavov pre elektrolýzu a zariadení pre vodné diela (OKEČ 29 Stroje a zariadenia).

Plánovaná investícia vo výške 278,3 mil. Sk bude zameraná na obstaranie dlhodobého hmotného majetku. Projekt bude finančne zabezpečený vlastnými finančnými prostriedkami a cudzími zdrojmi. V prípade potreby bude poskytnutá firemná pôžička materskou rakúskou spoločnosťou Hans Kunz GmbH. Maximálna výška štátnej pomoci je 32 % diskontovaných oprávnených nákladov a nesmie presiahnuť sumu 81,2 mil. Sk.

Investícia je rozdelená na stavebnú a strojno-technologickú časť. Stavebná časť bude zahŕňať výstavbu dvoch výrobných hál s výmerou 4 500 m². Strojno-technologická časť bude obsahovať najnovšie stroje a zariadenia na spracovanie a výrobu oceľových konštrukcií od spoločnosti SORA LUCE (Španielsko) a TOS (Česká Republika). Očakávaný ročný príjem z predaja v predpokladanom roku začatia výroby t. j. rok 2007, je 25,2 mil. Sk.

Spoločnosť Kuenz – SK, s. r. o. vo svojej žiadosti žiadala o poskytnutie daňových úľav vo výške 81,2 mil. Sk, príspevkov na vytvorené pracovné miesta vo výške 8,8 mil. Sk a príspevkov na vzdelávanie vo výške 880 000 Sk.
Spoločnosť dňa 23. apríla 2004 doručila na MH SR doplnenie žiadosti o poskytnutie investičných stimulov, kde vzhľadom na zmeny v legislatíve bolo doplnené upresnenie žiadosti, v ktorej žiada len o poskytnutie úľavy na dani z príjmov právnických osôb. 
Ministerstvo hospodárstva Slovenskej republiky v súlade so zákonom č. 565/2001 Z. z. o investičných stimuloch a o zmene a doplnení niektorých zákonov a Vyhláškou MH SR          č. 235/2002 Z. z., ktorou sa stanovujú podrobnosti o náležitostiach žiadosti o poskytnutie investičných stimulov, spracovalo návrh na poskytnutie investičných stimulov a predložilo      na schválenie Úradu pre štátnu pomoc. K žiadosti bol vypracovaný odborný posudok SARIO š. p. o., Bratislava, Spoločnosť dosiahla celkom 181,33 bodov, čím bola odporučená na ďalšie konanie.
	Úrad pre štátnu pomoc v súlade so zákonom č. 231/1999 Z. z. o štátnej pomoci v znení neskorších predpisov listom zo dňa 23. 4. 2004 pod číslom 3753/2003 schválil pre príjemcu investičné stimuly pri dodržaní týchto podmienok:

1.	Celková hodnota štátnej pomoci formou investičných stimulov - úľavy na dani z príjmu podľa § 35b zákona č. 366/1999 Z. z. o daniach z príjmov v znení neskorších predpisov neprekročí 32 % celkovej hodnoty oprávnených nákladov na obstaranie investičného majetku, vzťahujúcich sa na investičný projekt a nesmie presiahnuť výške 81,2 mil. Sk.

	Investičný projekt sa bude realizovať v okrese Košice – okolie, ktorý je siedmym okresom s najvyššou mierou nezamestnanosti v SR, preto akákoľvek podnikateľská a výrobná aktivita vedúca k tvorbe pracovných miest je žiadúca. Nová investícia vytvorí bezprostredne  88 nových pracovných miest.
	
	Porada ekonomických ministrov SR dňa 16. augusta 2004 prerokovala a odporučila         na rokovanie vlády SR žiadosť o poskytnutie investičných stimulov pre spoločnosť Kuenz – SK, s. r.o. Košice.
	Vzhľadom na to, že podľa § 4, ods. 5 zákona č. 565/2001 Z. z. o investičných stimuloch a o zmene a doplnení niektorých zákonov je iba vláda SR oprávnená rozhodnúť o návrhu na schválenie investičných stimulov, predkladá Ministerstvo hospodárstva SR materiál na rokovanie vlády SR.